###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 11/2020. (II. 26.)** A berettyóújfalui 335/9 hrsz.-ú „kórházi bölcsőde” épület Református Egységes Gyógypedagógiai Módszertani Intézmény részére történő bérbeadásának javaslata

**A20 12/2020. (II. 26.)** Az Önkormányzat saját bevételeinek és adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegének javaslata

**A20 13/2020. (II. 26.)** A TOP-1.1.2-16-HB1-2017-00001 azonosítószámú „Inkubátorház fejlesztése Berettyóújfaluban” című projekt keretében építési beruházás tárgyú közbeszerzési eljárás megindításának javaslata

**A20 14/2020. (II. 26.)** A 2020. évi közbeszerzési terv elfogadásának javaslata

**A20 15/2020. (II. 26.)** A 20/2016. (I. 28.) önkormányzati határozat hatályon kívül helyezésének javaslata

**A20 16/2020. (II. 26.)** A 3392/4 hrsz.-ú és a 3392/6 hrsz.-ú ingatlanok értékesítésének javaslata

**A20 17/2020. (II. 26.)** A Debreceni Régió Együttműködési Tanácsa ügyrendjének elfogadásának javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2020. február 26-án megtartott Pénzügyi Bizottsági ülésen.

**Jelen vannak:**

**Pénzügyi Bizottság részéről:**

 Dr. Zákány Zsolt bizottsági elnök

 Nagy István bizottsági tag

 Csarkó Imre bizottsági tag

 Gógán Péterné bizottsági tag

 Lencsésné Gál Mária bizottsági tag

**Berettyóújfalui Polgármesteri Hivatal részéről:**

Muraközi István polgármester

 Dr. Körtvélyesi Viktor jegyző

 Nagyné Székely Katalin aljegyző

 Sólya László városfejlesztési irodavezető

 Dézsi Ferencné pénzügyi irodavezető

 Mile Sándor jegyzőkönyvvezető

**Meghívottak:**

Radványi Csaba Református Egységes Gyógypedagógiai Módszertani Intézmény képviseletében

 Kusai Tamás könyvvizsgáló

A Pénzügyi Bizottság ülésének levezető elnöke Dr. Zákány Zsolt volt. A levezető elnök köszöntötte a jelenlévőket, majd elmondta, hogy a Pénzügyi Bizottság 5 fővel van jelen, így határozatképes. Ezt követően elmondta, hogy az ülést megelőzően egy sürgősségi indítvány került kiosztásra, melynek címe: Előterjesztés a Debreceni Régió Együttműködési Tanácsa ügyrendjének elfogadására. A levezető elnök ezt követően a sürgősségi indítvánnyal kiegészített napirend tervezetét szavazásra bocsátotta, melyet a Pénzügyi Bizottság tagjai 5 igennel, egyhangúan támogattak.

Az ülés kezdete: 1702

**Az ülés napirendje:**

1./ Előterjesztés az Önkormányzat saját bevételeinek és adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegéről (2.)

 **Előterjesztő:** Muraközi István polgármester

2./ Előterjesztés az TOP-1.1.2-16-HB1-2017-00001 azonosítószámú „Inkubátorház fejlesztése Berettyóújfaluban” című projekt keretében építési beruházás tárgyú közbeszerzési eljárás megindítására (5.)

 **Előterjesztő:** Muraközi István polgármester

3./ Előterjesztés a berettyóújfalui 335/9 hrsz.-ú „kórházi bölcsőde” épület Református Egységes Gyógypedagógiai Módszertani Intézmény részére történő bérbeadása tárgyában (6.)

 **Előterjesztő:** Muraközi István polgármester

4./ Előterjesztés a 2020. évi közbeszerzési terv elfogadására (7.)

 **Előterjesztő:** Muraközi István polgármester

5./ Előterjesztés a 3392/4 hrsz.-ú és a 3392/6 hrsz.-ú ingatlanok értékesítéséről (10.)

**Előterjesztő:** Muraközi István polgármester

6./ Előterjesztés a Debreceni Régió Együttműködési Tanácsa ügyrendjének elfogadására

**Előterjesztő:** Muraközi István polgármester

**1. Napirend:** Előterjesztés a berettyóújfalui 335/9 hrsz.-ú „kórházi bölcsőde” épület Református Egységes Gyógypedagógiai Módszertani Intézmény részére történő bérbeadása tárgyában

**Muraközi István polgármester** szóbeli kiegészítésében elmondta, hogy a Református Egységes Gyógypedagógiai Módszertani Intézmény képviseletében jelen van Radványi Csaba, akit megkért, hogy néhány mondatban foglalja össze a tevékenységet, amit ott végeznének, illetve ha lesz felmerülő kérdés, akkor válaszoljon. Ez az épület évtizedeken keresztül kórházi bölcsődeként működött, majd felújításra került, legutóbb pedig a Székhely Óvoda tartalék óvodájaként működött, amíg az új óvoda meg nem épült. Az épület jelenleg üresen áll. A Képviselő-testület a korábbiakban meghatalmazta a polgármestert, hogy tárgyalásokat folytasson a Református Egyházkerülettel ennek a tevékenységnek az ellátása kapcsán, melyre az Önkormányzat ezt az épületet ajánlaná fel. Véleménye szerint érdemes lenne megadni a szót Radványi úrnak, hogy ezt a tevékenységet bemutassa.

**Radványi Csaba** elmondta, hogy ő a Református Egységes Gyógypedagógiai Módszertani Intézmény főigazgató-helyettese, illetve a debreceni tagintézmény vezetője. A Református Egységes Gyógypedagógiai Módszertani Intézmény éppen idén ünnepli fennállásának 20. évfordulóját. Egy többcélú intézményről van szó, 7 tagintézménnyel és 5 telephellyel. Ez a több cél gyógypedagógiai óvoda, gyógypedagógiai iskola, pedagógiai szakszolgálat és utazó gyógypedagógusi hálózat. A Református EGYMI szándéka az lenne ebben az épületben, hogy egy gyógypedagógiai óvodát hozzon létre, emellett pedig egy pedagógiai szakszolgálatot, ami a korai fejlesztéssel is támogatná a város lakóit. A korai fejlesztés a 0-4 éves korig nyújt nagy segítséget azoknak a gyerekeknek, akiknél már a korai időszakban valamilyen fejlődési problémát tapasztalt a védőnő, a háziorvos vagy egy szakértői bizottság. Azok a gyerekek is jöhetnek ebbe a feladatellátásba, akik nem a Református óvodába járnak, tehát ez a tevékenység az egész várost érintené. Az óvodában elsősorban autizmus spektrum zavar és beszédfogyatékossággal diagnosztizált gyerekekre gondoltak, de emellett vannak olyan gyerekek is, akiknek a szakértői véleményükben még nem igazán tudták megállapítani, hogy konkrétan mi a baj. Ilyenkor általában egyéb pszichés fejlődési zavart szoktak ráírni, amikor később derül ki, hogy mi a probléma. Az épületet többször megtekintették, mely nagyon szépen fel van újítva. Egy tisztasági festést végeznének el, illetve egy helyiséget az eredeti állapotnak megfelelően egy fallal elválasztanának. Ez csak azért lenne szükséges, hogy a korai fejlesztéshez szükséges terápiás szobák számát növelni tudják. Az alapító okirat módosítást már indítani szeretnék, illetve szeptember 1-re a működési engedélyt is szeretnék megkapni, így ettől a dátumtól indulhatna ez az ellátás a városban.

**Dr. Zákány Zsolt képviselő** hozzátette, hogy ez egy valóban fontos tevékenység, amit a Református EGYMI tervez. Nem tudja, hogy a jelzőrendszerrel milyen kapcsolatot szeretnének kialakítani, mert tudomása szerint jelen pillanatban a városi szakszolgálatnak az egyik komoly gondja, hogy a jelzőrendszer nem működik megfelelően.

**Radványi Csaba** elmondta, hogy jelenleg a jelzőrendszer összehívásán dolgoznak. Tiszafüreden is indul egy ugyanilyen intézmény, ezért Tiszafüreden, Debrecenben és Berettyóújfaluban szeretnének tavasszal egy konferenciát elindítani. Ennek a szervezése már olyan szinten folyamatban van, hogy a korai fejlesztés szakmai vezetője már felvette a kapcsolatot a védőnői hálózattal és orvosokkal. Mindenféleképpen alulról szeretnék elindítani ezt az egész folyamatot, hogy a jelzőrendszernek azok a tagjai, akik a legkorábban találkoznak ezekkel a gyerekekkel, az ő munkájukat szeretnék azzal segíteni, hogy minél korábban felismerjék azt a problémát, amikor már lehet az intézményükbe küldeni a gyerekeket. A jelzőrendszer csiszolása, karbantartása egy folyamatos feladat.

**Dr. Zákány Zsolt** **képviselő** kérdést tett fel arra vonatkozóan, hogy jól értette-e, hogy ez a város számára nyújtja ezt az ellátási formát, vagy egy nagyobb területről van szó?

**Radványi Csaba** válaszában elmondta, hogy nem csak a városra, hanem a környéken lakókra, tehát egy nagyobb területre gondoltak.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**11/2020. (II. 26.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete támogatja, hogy az Önkormányzat az alábbi tartalmú ingatlanhasználati szerződést kössön a Református Egységes Gyógypedagógiai Módszertani Intézménnyel a Berettyóújfalu, Orbán Balázs tér 1. szám alatti, 335/9 hrsz-ú ingatlan gyógypedagógiai óvodaként és pedagógiai szakszolgálatként történő hasznosítására.

A Képviselő-testület felhatalmazza a polgármestert az ingatlanhasználati szerződés megkötésére, támogatja és a Képviselő-testületnek elfogadásra javasolja.

**Határidő:** 2020. február 27.

 **Felelős:** Dr. Zákány Zsolt elnök

**2. Napirend:** Előterjesztés az Önkormányzat saját bevételeinek és adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegéről

**Dézsi Ferencné pénzügyi irodavezető** szóbeli kiegészítésében elmondta, hogy a költségvetési rendeletnek van egy melléklete, mellyel ez pontosan megegyezik. Törvény írja elő, hogy ezt a költségvetési rendelet elfogadása előtt határozat formájában is el kell fogadnia a képviselő-testületnek.

**Muraközi István polgármester** hozzátette, hogy a határozati javaslat arról szól, hogy az Önkormányzat saját bevételeinek felénél nagyobb mértékben kötelezettséget, hitelt nem lehet vállalni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**12/2020. (II. 26.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete az államháztartásról szóló 2011. évi CXCV. törvény 29/A. §-a alapján, a Magyarország gazdasági stabilitásárólszóló 2011. évi CXCIV. törvény (a továbbiakban: Gst.)45. § (1) bekezdés *a)* pontjában kapott felhatalmazás alapján kiadott jogszabályban meghatározottak szerinti saját bevételeinek és a Gst. 8. § (2) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét az alábbiak szerint állapítja meg(Ft-ban):

|  |  |  |  |  |
| --- | --- | --- | --- | --- |
| **MEGNEVEZÉS** | **Sor-szám** | **Tárgyév** | **Saját bevétel és adósságot keletkeztető ügyletből eredő fizetési kötelezettség összegei** | **ÖSSZESENG=(C+D+E+F)** |
|
| **2020** | **2021** | **2022** | **2023** |
| **A** | **B** | **C** | **D** | **E** | **F** | **G** |
| Helyi adóból és a települési adóból származó bevétel | 01 | 730 000 000 | 730 000 000 | 730 000 000 | 730 000 000 | **2 920 000 000** |
| Az önkormányzati vagyon és az önkormányzatot megillető vagyoni értékű jog értékesítéséből és hasznosításából származó bevétel | 02 |   |   |   |   | **0** |
| Osztalék, koncessziós díj és hozambevétel | 03 |   |   |   |   | **0** |
| Tárgyi eszköz és az immateriális jószág, részvény, részesedés, vállalat értékesítéséből vagy privatizációból származó bevétel | 04 | 114 260 134 |   |   |   | **114 260 134** |
| Bírság-, pótlék- és díjbevétel | 05 | 3 600 000 | 3 600 000 | 3 600 000 | 3 600 000 | **14 400 000** |
| Kezesség-, illetve garanciavállalással kapcsolatos megtérülés | 06 |   |   |   |   | **0** |
| **Saját bevételek (01+… .+06)** | **07** | **847 860 134** | **733 600 000** | **733 600 000** | **733 600 000** | **3 048 660 134** |
| **Saját bevételek (07 sor) 50%-a**  | **08** | **423 930 067** | **366 800 000** | **366 800 000** | **366 800 000** | **1 524 330 067** |
| Hitel, kölcsön felvétele, átvállalása a folyósítás, átvállalás napjától a végtörlesztés napjáig, és annak aktuális tőketartozása | 09 | 23 133 121 | 22 898 778 | 22 664 435 | 22 430 092 | **91 126 426** |
| Kezességvállalásból eredő fizetési kötelezettség | 10 | 15 814 703 | 7 810 376 |   |   | **23 625 079** |
| A számvitelről szóló törvény (a továbbiakban: Szt.) szerinti hitelviszonyt megtestesítő értékpapír forgalomba hozatala a forgalomba hozatal napjától a beváltás napjáig, kamatozó értékpapír esetén annak névértéke, egyéb értékpapír esetén annak vételára | 11 |   |   |   |   | **0** |
| Váltó kibocsátása a kibocsátás napjától a beváltás napjáig, és annak a váltóval kiváltott kötelezettséggel megegyező, kamatot nem tartalmazó értéke | 12 |   |   |   |   | **0** |
| Az Szt. szerint pénzügyi lízing lízingbevevői félként történő megkötése a lízing futamideje alatt, és a lízingszerződésben kikötött tőkerész hátralévő összege | 13 |   |   |   |   | **0** |
| A visszavásárlási kötelezettség kikötésével megkötött adásvételi szerződés eladói félként történő megkötése - ideértve az Szt. szerinti valódi penziós és óvadéki repóügyleteket is - a visszavásárlásig, és a kikötött visszavásárlási ár | 14 |   |   |   |   | **0** |
| A szerződésben kapott, legalább háromszázhatvanöt nap időtartamú halasztott fizetés, részletfizetés, és a még ki nem fizetett ellenérték | 15 | 15 839 616 | 31 679 232 | 31 679 232 | 31 679 232 | **110 877 312** |
| Hitelintézetek által, származékos műveletek különbözeteként az Államadósság Kezelő Központ Zrt.-nél (a továbbiakban: ÁKK Zrt.) elhelyezett fedezeti betétek, és azok összege | 16 |   |   |   |   | **0** |
| **Fizetési kötelezettség (09+…+15)** | **17** | **54 787 440** | **62 388 386** | **54 343 667** | **54 109 324** | **225 628 817** |
| **Fizetési kötelezettséggel csökkentett saját bevétel (08-16)** | **18** | **369 142 627** | **304 411 614** | **312 456 333** | **312 690 676** | **1 298 701 250** |

# A Gst. 10. § (5) bekezdése szerint:

*„Az önkormányzat adósságot keletkeztető ügyletből származó tárgyévi összes fizetési kötelezettsége az adósságot keletkeztető ügylet futamidejének végéig egyik évben sem haladhatja meg az önkormányzat adott évi saját bevételeinek 50%-át.”*, támogatja és a Képviselő-testületnek elfogadásra javasolja.

**Határidő:** 2020. február 27.

 **Felelős:** Dr. Zákány Zsolt elnök

**3. Napirend:** Előterjesztés a TOP-1.1.2-16-HB1-2017-00001 azonosítószámú „Inkubátorház fejlesztése Berettyóújfaluban” című projekt keretében építési beruházás tárgyú közbeszerzési eljárás megindítására

**Dr. Körtvélyesi Viktor jegyző** szóbeli kiegészítésében elmondta, hogy a közbeszerzési eljárásnál mindig az a legfontosabb kiindulópont, hogy mennyi az eljárásnak a becsült értéke. Jelen esetben ez nettó 122 millió forint, ami a pályázat keretében ennek az épületnek a létrehozására elő van irányozva. Ennek megfelelően kell kiválasztani a közbeszerzési törvény szerinti eljárásrendet. A közbeszerzési törvény szerint a nettó 300 millió forint alatti építési beruházás esetén lehetőség van arra, hogy az ajánlatkérő öt, saját maga által kiválasztott alkalmasnak ítélt gazdasági szereplőt hívjon meg közvetlenül ajánlattételre. Ez történne ebben az esetben is. Az előterjesztés tartalmazza azt az öt gazdasági szereplőt, melyek mind berettyóújfalui cégek. Mind az ötnek volt már önkormányzati munkája, tehát ismeri az Önkormányzat a referenciáit és azt, hogy alkalmasak egy ilyen beruházás megvalósítására. Ennek megfelelően került az ajánlattételi felhívás tervezet elkészítésre. Ez lényegében a törvény által megszabott adatokat, információkat tartalmazza. Ez egy viszonylag rövid határidős közbeszerzési eljárás, tehát már akár a márciusi képviselő-testületi ülésen döntést hozhat a képviselő-testület az eljárás eredményéről. Az épület a József Attila u. 9. szám alatti üres önkormányzati telken kerülne megépítésre. A felhívás szerint erre 12 hónap áll majd a nyertes ajánlattevő rendelkezésére, de természetesen előteljesítés elfogadható. Az ajánlatok értékelésénél, ahogy mindig, a nettó ajánlat ár bír majd a legnagyobb súlyszámmal. Ilyenkor csak reménykedni lehet, hogy az ajánlatok a rendelkezésre álló kereten belül lesznek.

**Dr. Zákány Zsolt képviselő** kérdést tett fel arra vonatkozóan, hogy a pályázati kódszámban a 2017 azt jelenti, hogy ez egy három éves kiírás, illetve a 122 millió forint a három évvel ezelőtt tervezett bekerülési ár?

**Muraközi István polgármester** válaszában elmondta, hogy a pályázat megvalósítására összesen bruttó 213 millió forint áll az Önkormányzat rendelkezésére, a 122 millió forint csak az épület megépítésére vonatkozik. Bizonyos esetekben sajnos nagyon elcsúszik a kivitelezés, az árak pedig nagymértékben elszabadultak, ami az építőanyagok árának és a munkaerő árának emelkedéséből adódik. A 122 millió forint a három évvel ezelőtt tervezett költség.

**Dr. Zákány Zsolt képviselő** hozzátette, hogy kérdés, mire lesz elég ez az összeg. Kérdést tett fel arra vonatkozóan, hogy a műszaki tartalom csökkentésére ilyenkor még van lehetőség?

**Sólya László városfejlesztési irodavezető** válaszában elmondta, hogy első körben érdemes lefolytatni a közbeszerzési eljárást. Ha magasabb ajánlatok érkeznek, mint a rendelkezésre álló összeg, akkor megpróbálnak többletforrást bevonni a megvalósításhoz. Harmadik sorba helyezné azt, hogy a műszaki tartalom csökkentésre kerüljön.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**13/2020. (II. 26.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a TOP-1.1.2-16-HB1-2017-00001 azonosítószámú, „Inkubátorház fejlesztése Berettyóújfaluban” című projekt keretében építési beruházás tárgyában a Kbt. 115. §-a szerinti közbeszerzési eljárást indít az alábbi gazdasági szereplőknek egyidejűleg, közvetlenül írásban történő ajánlattételi felhívás megküldésével:

* Generál-Építő 98 Kft. (4100 Berettyóújfalu, Kossuth u. 41.)
* Egberstone  Kft. (4100 Berettyóújfalu, Kosztolányi u. 5.)
* Labert Hungary Kft. (4100 Berettyóújfalu, Dózsa Gy. u. 68/2)
* Vámos-Épker Kft. (4100 Berettyóújfalu, Puskin u. 32-34.)
* Mezei-Vill Kft. (4100 Berettyóújfalu, Puskin u. 12.)

A Képviselő-testület az eljárást megindító ajánlattételi felhívást az alábbiak szerint elfogadja, támogatja és a Képviselő-testületnek elfogadásra javasolja.

**Határidő:** 2020. február 27.

 **Felelős:** Dr. Zákány Zsolt elnök

**4. Napirend:** Előterjesztés a 2020. évi közbeszerzési terv elfogadására

**Dr. Körtvélyesi Viktor jegyző** szóbeli kiegészítésében elmondta, hogy minden évben március 31-ig el kell készítenie az Önkormányzatnak az összesített közbeszerzési tervét. Ez nem jelenti azt, hogy minden közbeszerzést le is kell bonyolítani, ami a tervben szerepel, illetve a tervben nem szereplő közbeszerzést is el lehet indítani, legfeljebb a tervet kell hozzá módosítani. Felhívná a figyelmet egy módosításra. Az egyes sorban van a Múzeum épület felújítása, amelyben az eljárás megindításának tervezett időpontjaként 2020. március szerepel, azonban ezt javítani szükséges februárra, mivel február elején megindult a közbeszerzési eljárás.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**14/2020. (II. 26.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a közbeszerzésekről szóló 2015. évi CXLIII. törvény rendelkezései alapján megtárgyalta és elfogadja az Önkormányzat 2020. évi közbeszerzési tervét, támogatja és a Képviselő-testületnek elfogadásra javasolja.

**Határidő:** 2020. február 27.

 **Felelős:** Dr. Zákány Zsolt elnök

**5. Napirend:** Előterjesztés a 3392/4 hrsz.-ú és a 3392/6 hrsz.-ú ingatlanok értékesítéséről

**Dézsi Ferencné pénzügyi irodavezető** szóban elmondta, a két ingatlant már évek óta eladásra hirdeti az Önkormányzat. Egy helyi vállalkozó érdeklődött az ingatlanok megvásárlása iránt, azonban mivel elég régiek voltak az értékbecslések, azokat felül kellett vizsgálni. Bíztak benne, hogy az ingatlanok értéke nem csökken a legutóbbi értékbecsléshez képest, azonban az értékbecslő szerint, mivel évek óta még csak érdeklődés sem mutatkozott irántuk, ezért az értékük csökkent. Az ingatlanokat értékesítésre jelölné ki az Önkormányzat, majd le kell folytatni egy versenytárgyalást.

**Dr. Zákány Zsolt képviselő** szóban elmondta, hogy a 2016-ban készült értékbecslés alapján ez a két ingatlan közel egy árban volt, 1 millió forint különbség volt közöttük, viszont a mostani értékbecslésben óriási különbség van közöttük. Kérdést tett fel arra vonatkozóan, hogy ennek mi az oka? Az egyik 33 millió forintra, a másik 27 millió forintra lett értékelve. Ezek az ingatlanok közel vannak egymáshoz, szinte egymás mellett találhatóak.

**Sólya László városfejlesztési irodavezető** válaszában elmondta, hogy attól függetlenül, hogy ezek az ingatlanok szinte egymás mellett vannak, nem egyenértékűek. Az egyik ingatlan, ami a VICO mellett van, ott egy 40%-os beépíthetőség és egy alacsonyabb építménymagasság van, ezzel szemben a másik ingatlan 100%-os beépíthetőségű nagyobb építménymagassággal.

**Dr. Zákány Zsolt képviselő** kérdést tett fel arra vonatkozóan, hogy egyetlen egy értékbecslő vizsgálta ezt felül?

**Dézsi Ferencné pénzügyi irodavezető** válaszában elmondta, hogy egy értékbecslő vizsgálta felül az előző értékbecslést.

**Dr. Zákány Zsolt képviselő** hozzátette, hogy az értékbecslések több szempont alapján mérik fel az ingatlanok árát, összehasonlítással, piaci alapon stb. Nagyon furcsállja ezt a rendkívül nagy különbséget a két ingatlan között is, illetve a jelentős értékcsökkenést 2016-hoz képest. Véleménye szerint 2020-ban ez nem indokolt, akkor, amikor minden ingatlan ár felfelé megy.

**Dézsi Ferencné pénzügyi irodavezető** hozzátette, hogy az ingatlanok ára 2016-ban valószínűleg túl volt értékelve.

**Dr. Zákány Zsolt képviselő** elmondta, hogy lehetséges, hogy 2016-ban túl voltak értékelve, de véleménye szerint most pedig alul vannak értékelve.

**Csarkó Imre képviselő** kiegészítésében elmondta, hogy véleménye szerint is a 2016-os értékbecslés volt túlzó, mivel a Penny Markettel szembeni ingatlan 4.000 m2-es és 40-50 millió forintos eladási árról beszélnek, a szóban forgó két ingatlan pedig összesen kb. 2.300 m2, tehát kb. feleakkora 60 millió forintért. Ha csak ezt nézzük, illetve hasonlítjuk össze az ingatlanokat, akkor még így is árában vannak.

**Dr. Zákány Zsolt képviselő** kiegészítésében elmondta, hogy nem kötözködésnek szánta a kérdéseket, melyekre megkapta a válaszokat, illetve azt gondolja, hogy egy felelős gondolkodás volt részéről az Önkormányzat vagyonáról. Az értékesítés versenytárgyalás útján történik, tehát az eladási ár akár a duplájára is felmehet.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**15/2020. (II. 26.) Pénzügyi Bizottsági Határozat**

A Pénzügyi Bizottság a 20/2016. (I. 28.) önkormányzati határozat hatályon kívül helyezését támogatja és a Képviselő-testületnek elfogadásra javasolja.

**Határidő:** 2020. február 27.

 **Felelős:** Dr. Zákány Zsolt elnök

A Pénzügyi Bizottság 4 igen, 0 nem, 1 tartózkodás mellett az alábbi határozatot hozta:

**16/2020. (II. 26.) Pénzügyi Bizottsági Határozat**

A Pénzügyi Bizottság határozati javaslatot, mely szerint Berettyóújfalu Város Önkormányzata Képviselő-testülete versenytárgyalás útján történő értékesítésre kijelöli a tulajdonát képező belterület 3392/4 hrsz.-ú kivett beépítetlen terület, műemléki környezetben 1234 m2 területű ingatlanát nettó 33.200.000.- Ft és a belterület 3392/6 hrsz.-ú kivett beépítetlen terület, műemléki környezetben 1030 m2 területű ingatlanát nettó 27.700.000 Ft induló vételáron. A megállapított vételár alatt az ingatlanok nem értékesíthetőek, támogatja és a Képviselő-testületnek elfogadásra javasolja.

**Határidő:** 2020. február 27.

 **Felelős:** Dr. Zákány Zsolt elnök

**6. Napirend:** Előterjesztés a Debreceni Régió Együttműködési Tanácsa ügyrendjének elfogadására

**Muraközi István polgármester** szóbeli kiegészítésében elmondta, hogy azért került sürgősséggel előterjesztésre ez a napirend, hogy a mai napon a Pénzügyi Bizottság, a holnap napon pedig a Képviselő-testület is dönthessen róla. Az előterjesztéshez csatolásra került egy meghívó, melyből látható, hogy ma délelőtt volt a Tanács alakuló ülése, melyet Debrecen Megyei Jogú Város polgármestere hívott össze. Márciusban a munkabizottságok már elkezdenék a munkát, a polgármesterek jelenléte értelemszerűen egy szándéknyilatkozat, viszont az együttműködésnek, a csatlakozásnak a jóváhagyása csak Képviselő-testületi jogkör lehet. Véleménye szerint olyan fontosságú a dolog, hogy a sürgősséget mindenképpen indokolja. Ez az együttműködés 22 Önkormányzat, Debrecen Önkormányzata és a Hajdú-Bihari Megyei Önkormányzat együttműködését jelentené. A debreceni gazdasági fejlődésnek eredményeit nagyon helyesen Debrecen Megyei Jogú Város polgármestere a régióra is szeretné kiterjeszteni. A csatlakozás önkéntes, de mindenképpen javasolja. Több munkacsoport van, melyek márciusban már munkához látnak, viszont azokban csak az vehet részt, aki tagja a Tanácsnak. Tagdíj nincs, a tagság költségvetési forrást nem igényel, viszont évtizedekre kiható gazdasági hatása lehet.

**Dr. Zákány Zsolt képviselő** kiegészítésében elmondta, hogy valóban kiváló dolog lenne együttműködni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**17/2020. (II. 26.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete egyetért a Debreceni Régió Együttműködési Tanácshoz való csatlakozással, és Debreceni Régió Együttműködési Tanácsa működésének részletes szabályait tartalmazó, jelen határozat mellékletét képező ügyrendet elfogadja, támogatja és a Képviselő-testületnek elfogadásra javasolja.

**Határidő:** 2020. február 27.

 **Felelős:** Dr. Zákány Zsolt elnök

A levezető elnök megköszönte a jelenlévők munkáját és az ülést 17:52 perckor bezárta.

k.m.f.

 Dr. Zákány Zsolt Csarkó Imre

 Pénzügyi Bizottság Elnöke Pénzügyi Bizottság Tagja

Mile Sándor

jegyzőkönyvvezető